الحملة اللي غادة وكتكبر ديال مقاطعة المنتوجات الفرنسية فالمغرب، احتجاجا على تصريحات إيمانويل ماكرون على الإسلام، وليكاريكاتير دالرسول اللي تآفيشاو فالساحات العامة تأبينا للأستاذ اللي مات بطريقة وحشية بسبب عرضها على التلاميذ، مامدروساش وكتقتل بالضحك، بحال عمالة طاحة الصمعة علقو الحجام. من جهة، الشركات الفرنسية اللي عندها فروع ومصانع فالمغرب، راها كتخدم المغاربة، وكتساهم فانعاش سوق الشغل وفاقتصاد البلاد، وبالتالي فعلا المقاطعة غادي تضر هذ الشركات، لكن فالمقابل حتى المغرب غياكل منها الدق مزيان، هذ الشركات عادي بامكانهم يهزو قشاوشهم ويرجعو فحالهم لبلادهم وبنادم يحبس الخدمة هنا والبطالة تكثر، ونصدقو ضاربين اقتصاد بلادنا بلا ما نحسو. من جهة ثانية، إلى كانو كيشوفو أن فرنسا اللي قوانينها ما مزياناش، والرئيس ماكرون اللي “كيهين الرسول والإسلام والمسلمين”، راه الشركات ماعندهم لا ناقة ولا جمل فهذ الموضوع، والمقاطعة ماغاديش تدير حتى شي فارق أو تخلي هذ ليكاريكاتير يتوقفو أو القانون الفرنسي اللي كيعطي الحق فانتقاد الأديان يتبدل، غير وكان هذ المقاطعين المغاربة مابقا عندهم حتى شي ورقة خرا يلعبو بيها مازال، وبقات فيديهم غير المقاطعة واخا هوما اللوالا اللي واكلين منها الدق. ولكن اللي كيقتل بالضحك فهذشي هوما الفرنسيين المسلمين من أصول عربية، والعرب اللي عايشين ففرنسا، اللي قاليك بغاو يديرو مقاطعة للمنتوجات الفرنسية من تماك، بحال وحدة كتفتخر أنها مشات لألمانيا غير باش تتقضا، وواحد كيفتخر أنه من جنسية فرنسية لكنه فنفس الوقت مقاطع المنتجات الفرنسية، فالوقت اللي كان خاصهم، اللي ماحسوش بالانتماء ففرانسا العلمانية، يخويوها ويمشيو يشوفو شي دولة إسلامية تتقبلهم، وتعطيهم نفس الحقوق، حسن ما يديرو هذ المهزلة ديال الذيب حرام ومرفتو حلال. فرانسا ماواقفاش على هذو ولا لخرين باش يشريو منتجاتها، وخصوصا منها المنتجات الحقيقية اللي عمرهم ما قدرو يوصلو ليها بحكم ثمنها اللي طالع بزاف، الشركات الفرنسية عندها زبناءها على الصعيد العالمي، وبيهم ولا بلا بيهم رابحة واسهمها طالعين، هم هم اللي النص فاقتصادو واقف عليها، وإلى خطاتو يهزو الما. 
الموت ديال الضحك. المقاطعين ديال المنتجات الفرنسية غير تابعين جيلالة بالنافخ.. فرانسا شادا نسبة كبيرة ديال الاقتصاد فالمغرب وبنادم مقاطع عن جهل وماعارفش آش كيتسناه